DA Den Europæiske Unions Tidende CE 78/624

(2004/C 78 E/0659)

SKRIFTLIG FORESPØRGSEL P-3660/03

af Olivier Dupuis (NI) til Kommissionen

(2. december 2003)

Om: Tjetjenske børns tragiske sundhedstilstand

Hasan Gadayev, der er ansvarlig for fødselshjælp og børns sundhed i den prorussiske tjetjenske forvaltning, har udtalt, at over 80 % af de tjetjenske børn har sundhedsproblemer. Denne oplysning blev offentliggjort som led i en sundhedsundersøgelse, der dækkede hele Den Russiske Føderation, og hvor 320 000 tjetjenske børn blev underkastet en rutinemæssig lægeundersøgelse. Ifølge Hasan Gadayev er de fleste problemer af neurologisk og psykologisk karakter, selv om mange børn også lider af anæmi, endokrinologiske sygdomme og sygdomme i mave-tarm-kanalen. Desuden har over 40 % af børnene problemer med syn og hørelse, mens 70 % af de undersøgte børn har tuberkulose. Blandt de mange negative faktorer, der påvirker de yngste generationers helbred, pegede Hasan Gadayev særlig på den afbrudte skolegang, overfyldte klasselokaler, manglende varme måltider og manglende motion. Hasan Gadayev konkluderede, at krigen desværre får alvorlige konsekvenser for børnenes sundhed i mange år fremover. Både det medlem af Kommissionen, der har ansvaret for humanitær bistand, og Kommissionens formand er udmærket klar over, at der foreligger en katastrofal situation, men er alligevel aldrig rejst til Tjetjenien for at foretage en nærmere vurdering af bistandsbehovet og definere, hvilke foranstaltninger der kan træffes for at imødegå denne tragedie.

Agter Kommissionens formand eller et medlem af Kommissionen at rejse til Tjetjenien, inden Kommissionens mandat udløber, for at indsamle alle de nødvendige oplysninger for at definere et ekstraordinært EU-initiativ, som helt konkret kan afhjælpe den menneskelige tragedie, der udspiller sig i dette land? Hvilke konkrete foranstaltninger agter Kommissionen omsider at træffe for at yde effektiv bistand til de tjetjenske børn, der står over for en sundhedsmæssig katastrofe? Agter Kommissionen at anbefale medlemsstaterne, at der vedtages en fælles aktion med det formål at organisere en ekstraordinær humanitær operation, således at tusindvis af tjetjenske børn med særlige plejebehov kan modtages af sundhedsvæsenet i EU-medlems-staterne?

Svar afgivet på Kommissionens vegne af Christopher Patten

(28. januar 2004)

Kommissionen er bekendt med og også bekymret over den humanitære situation i det nordlige Kaukasus. Virkningerne af den nuværende konflikt i Tjetjenien er for almindelige borgere — og navnlig for børn — meget foruroligende.

Kommissionen er — via EU's Kontor for Humanitær Bistand (ECHO) — den største donor af humanitær bistand i det nordlige Kaukasus med mere end 110 mio. EUR siden 1999. Betydelige midler er allerede ydet for at forbedre den dårlige sundhedsmæssige infrastruktur i Tjetjenien og for at levere rent drikkevand og forbedre de sanitære forhold for den lokale befolkning. Særlige sundhedsprogrammer for børn er iværksat fire steder i Grozny. Disse vil blive fortsat og snart blive udvidet til seks steder. Forhåbentlig vil disse anstrengelser med tiden bidrage til at forbedre civilbefolkningens meget dårlige sundhedstilstand i Tjetjenien, men så længe denne fortsat lever under disse svære betingelser, vil virkningen af programmerne for den generelle sundhedstilstand være begrænset.

Kommissionen skal præcisere, at kommissæren med ansvar for udvikling og humanitær bistand aflagde besøg i det nordlige Kaukasus i 2000. På grund af de alvorlige sikkerhedsproblemer i dette område har det desværre ikke hidtil været muligt for mere højtstående embedsmænd at aflægge besøg. Kommissionen vil benytte lejligheden til at understrege, at ECHO forsøger at sende regelmæssige missioner til Tjetjenien for detaljeret og på ekspertniveau at vurdere befolkningens behov, så der kan tages stilling til, hvorledes den bedst kan hjælpe til med at forbedre den humanitære situation, navnlig for børnenes vedkommende. Sikkerhedsforholdene i området vil dog i høj grad være afgørende for omfanget af programmerne i Tjetjenien og de regelmæssige besøg.